
Text rozhodnutia
Súd: Krajský súd Banská Bystrica Spisová značka: 23Sp/28/2014 Identifikačné číslo súdneho spisu: 6014200545 Dátum vydania rozhodnutia: 20. 08. 2014 Meno a priezvisko sudcu, VSÚ: JUDr. Milan Segeč ECLI: ECLI:SK:KSBB:2014:6014200545.1 Uznesenie Krajský súd v Banskej Bystrici v právnej veci žalobcu: F. J., nar. XX.XX.XXXX, bytom F. XX, B. B., proti žalovanému: Materská škola, Magurská č. 14, Banská Bystrica, o preskúmanie zákonnosti rozhodnutia žalovaného č. 3/2014 zo dňa 07.04.2014, takto r o z h o d o l : I./ Súd konanie z a s t a v u j e . II./ Žiaden z účastníkov nemá právo na náhradu trov konania. III./ Súd ukladá Daňovému úradu v Banskej Bystrici vrátiť žalobcovi súdny poplatok v sume 63,37 Eur v lehote 3 dní. o d ô v o d n e n i e : Napadnutým rozhodnutím žalovaného zo dňa 07.04.2014 bolo rozhodnuté tak, že riaditeľka Materskej školy, Magurská 14, Banská Bystrica podľa § 5 ods. 14 písm. a) zákona č. 596/2003 Z.z. o štátnej správe a školstve a školskej samospráve a o zmene a doplnení niektorých zákonov v znení neskorších predpisov neprijíma dieťa F. J. , nar. XX.XX.XXXX, bytom F. XX, XXX XX B. B. do Materskej školy, Magurská 14, 974 11 Banská Bystrica. Proti tomuto rozhodnutiu žalovaného podal žalobca ako zákonný zástupca maloletého F. J. návrh na preskúmanie rozhodnutia. Pred otvorením pojednávania dňa 20.08.2014 navrhovateľ uviedol, že pokiaľ bol súdom vyzvaný aby si zvolil advokáta, tohto si nezvolil, pretože nesprávne pochopil výzvu zo strany súdu. K veci ďalej uviedol, že zákon je postavený tak, že v danom prípade sa neuvažuje, že by v konečnom dôsledku mohol byť úspešný, preto sa rozhodol zobrať návrh späť a žiadal konanie zastaviť. Podľa § 250h ods. 2 O.s.p., až do rozhodnutia súdu môže žalobca vziať žalobu späť; ak žalovanému medzitým vznikli trovy konania, rozhodne súd o ich náhrade. Podľa § 250d ods. 3 O.s.p. súd uznesením konanie zastaví, ak bola žaloba vzatá späť (§ 250h ods. 2 O.s.p.). Odvolanie proti uzneseniu je prípustné. Vzhľadom k tomu, že žalobca pred pojednávaním dňa 20.08.2014 zobral návrh späť, súd v zmysle § 250d ods. 3 O.s.p. konanie zastavil. O trovách konania rozhodol tak, že žiadnemu z účastníkov nepriznal ich náhradu, nakoľko k zastaveniu konania došlo z podnetu žalobcu, žalovanému trovy nevznikli a okrem toho si ani náhradu trov konania neuplatňoval. Vzhľadom k tomu, že došlo k zastaveniu konania a žalobca zobral návrh späť pred prvým pojednávaním, súd uložil Daňovému úradu v Banskej Bystrici vrátiť žalobcovi súdny poplatok krátený o 6,63 Eur v sume 63,37 Eur v lehote troch dní (§ 11 ods. 4 zákona č. 71/1992 Zb.). Rozhodnutie bolo prijaté senátom Krajského súdu v Banskej Bystrici jednomyseľne, t.j. pomerom hlasov 3:0 (§ 3 ods. 9 zákona č. 757/2004 Z.z. o súdoch). Rozhodnutie bolo prijaté senátom Krajského súdu v Banskej Bystrici jednomyseľne, t.j. pomerom hlasov 3:0 (§ 3 ods. 9 zákona č. 757/2004 Z.z. o súdoch). Poučenie: Proti tomuto uzneseniu možno podať odvolanie v lehote 15 dní od jeho doručenia. Odvolanie sa podáva písomne v dvoch vyhotoveniach cestou krajského súdu na Najvyšší súd SR. Odvolanie je možné podať len z dôvodov uvedených v § 205 ods. 2 O.s.p. V odvolaní sa má popri všeobecných náležitostiach (§ 42 ods. 3 O.s.p.) uviesť proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

